CELEX: 32021D1777
Language: hu
Date: 2021-10-05 00:00:00
Title: A Tanács (EU) 2021/1777 végrehajtási határozata (2021. október 5.) Olaszország számára a Campione d’Italia településen szolgáltatott, fűtési célra felhasznált gázolajra és villamos energiára vonatkozó kedvezményes adómérték alkalmazásának engedélyezéséről

2021.10.11.   
               
               
                  HU
               
               
                  Az Európai Unió Hivatalos Lapja
               
               
                  L 360/115
               
            
         A TANÁCS (EU) 2021/1777 VÉGREHAJTÁSI HATÁROZATA
         (2021. október 5.)
         Olaszország számára a Campione d’Italia településen szolgáltatott, fűtési célra felhasznált gázolajra és villamos energiára vonatkozó kedvezményes adómérték alkalmazásának engedélyezéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre (1) és különösen annak 19. cikkére,
         tekintettel az Európai Bizottság javaslatára,
         mivel:
         
                     (1)
                  
                  
                     2020. augusztus 7-én kelt levelében Olaszország kérte annak engedélyezését, hogy a 2021. január 1-jétől 2026. december 31-ig tartó időszakban a 2003/96/EK irányelv 19. cikkével összhangban kedvezményes adómértéket alkalmazhasson a Campione d’Italia település területén szolgáltatott, fűtési célra felhasznált gázolajra és villamos energiára. Olaszország 2021. január 19-én kiegészítő információkat és pontosításokat szolgáltatott a kérelem alátámasztására.
                  
               
                     (2)
                  
                  
                     Campione d’Italia település egy Svájcon belül található, igen korlátozott földrajzi kiterjedésű és kis népességű olasz exklávé. A terület hegyvidéki, ami korlátozza a városfejlesztést, az ipari tevékenységeket és az általános megközelíthetőséget. Tekintettel földrajzi elhelyezkedésére, a földgázhálózathoz való hozzáférés hiányára és a rideg éghajlati viszonyokra, az energiatermékek Campione d’Italiába történő szállításának költsége magas, akár Svájcból, akár Olaszországból szállítják őket. Emellett Campione d’Italiának az Unió vámterületéhez való 2020. január 1-jei csatlakozása a háztartások és a vállalkozások energiaköltségeinek növekedéséhez vezetett. Ezenkívül Campione d’Italia súlyos gazdasági válsággal küzd, amelyet a Covid19-világjárvány tovább súlyosbított.
                  
               
                     (3)
                  
                  
                     A Campione d’Italia-i magas energiaköltségek csökkentése érdekében bizonyos energiatermékek adóztatását csökkenteni kell.
                  
               
                     (4)
                  
                  
                     A Bizottság áttekintette a kérelmezett intézkedést, és megállapította, hogy az nem torzítja a versenyt, illetve nem akadályozza a belső piac megfelelő működését, valamint nem tekinthető összeegyeztethetetlennek az Unió környezetvédelmi, energiaügyi és közlekedési politikájával. A mind a gázolajra, mind a villamos energiára vonatkozó kedvezményes adómérték a 2003/96/EK irányelvben meghatározott minimum adómértékekkel egyenlő vagy annál magasabb maradna, és részben ellensúlyozná a Campione d’Italia település megnövekedett energiaköltségeit. Az adókedvezmény nem halmozódik másfajta adócsökkentésekkel.
                  
               
                     (5)
                  
                  
                     Ezért engedélyezni kell Olaszország számára, hogy a Campione d’Italia településen szolgáltatott, fűtési célra felhasznált gázolajra és villamos energiára kedvezményes adómértéket alkalmazzon.
                  
               
                     (6)
                  
                  
                     Annak biztosítása érdekében, hogy az eltérő intézkedéssel előirányzott célok – különösen Campione d’Italia jelenlegi gazdasági, társadalmi és földrajzi körülményei által előidézett, zavart okozó hatások elkerülése, valamint a magas energiaköltségek mérséklése révén egyenlő versenyfeltételek biztosítása – megvalósuljanak, indokolt, hogy ez a határozat 2021. január 1-jétől alkalmazandó legyen. Az eltérő intézkedés hatálybalépését megelőző időponttól történő alkalmazás előírásával tiszteletben tarthatók a piaci szereplők és a magánszemélyek jogos elvárásai, mivel az eltérő intézkedés nem sérti jogaikat és kötelezettségeiket.
                  
               
                     (7)
                  
                  
                     A 2003/96/EK irányelv 19. cikkének (2) bekezdése alapján megadott valamennyi engedélynek szigorúan korlátozott időtartamra kell vonatkoznia. Annak érdekében, hogy biztosított legyen Campione d’Italia településen a megfelelő mértékű kiszámíthatóság, az engedélyt hat évre kell megadni. A meglévő jogi keret jövőbeli általános fejlesztése veszélyeztetésének elkerülése érdekében azonban indokolt úgy rendelkezni, hogy amennyiben a Tanács az Európai Unió működéséről szóló szerződés 113. cikke alapján eljárva olyan újabb, módosított általános rendszert vezet be az energiatermékek adóztatására, amelyhez ez az engedély nem igazodna, ez az engedély az említett általános szabályok alkalmazásának kezdőnapján hatályát veszti.
                  
               
                     (8)
                  
                  
                     Ez a határozat nem érinti az állami támogatásokra vonatkozó uniós szabályok alkalmazását,
                  
               ELFOGADTA EZT A HATÁROZATOT:
         
            1. cikk
            Olaszország engedélyt kap arra, hogy kedvezményes adómértéket alkalmazzon a Campione d’Italia településen szolgáltatott, fűtési célra felhasznált gázolajra és villamos energiára, feltéve, hogy tiszteletben tartja a 2003/96/EK irányelv 9. és 10. cikkében említett minimum adómértékeket.
         
         
            2. cikk
            Ez a határozat 2021. január 1-jétől 2026. december 31-ig alkalmazandó.
            Ha azonban a Tanács az Európai Unió működéséről szóló szerződés 113. cikke vagy más releváns rendelkezése alapján eljárva olyan újabb, módosított általános rendszert vezet be az energiatermékek adóztatására, amelyhez az e határozat 1. cikkében megadott engedély nem igazodna, e határozat az említett általános szabályok alkalmazásának kezdőnapján hatályát veszti.
         
         
            3. cikk
            Ennek a határozatnak az Olasz Köztársaság a címzettje.
         
         
            Kelt Luxembourgban, 2021. október 5-én.
            
               
                  a Tanács részéről
               
               
                  az elnök
               
               A. ŠIRCELJ
            
         
         
            (1)  HL L 283., 2003.10.31., 51. o.